Document ID: /roh_data/filtered/fineweb-2-filterrobots_roh.jsonl.gz/16563

Ina premissa per collavurar cun il futur president american Donald Trump saja che lez respectia las valurs da basa democraticas, ha ditg Angela Merkal a Berlin. Il medem mument ha ella regurdà Trump en vista a la fermezza economica e militara americana ed a sia responsabladad per il svilup global.
Johann Schneider-Ammann ha scrit la brev uffiziala da gratulaziun
Il president da la Confederaziun Johann Schneider-Ammann ha gratulà a Donald Trump per sia elecziun sco president american. Sco usità en ina brev ha Schneider-Amann exprimì il giavisch da la Svizra da tgirar las stretgas relaziuns cun ils Stadis Unids e sin ina buna collavuraziun. Quai ha il Departament federal d’economia, furmaziun e retschertga communitgà.
Papa Francestg giavischa illuminaziun
Il papa Francestg ha gratulà a Donald Trump ed era ditg ch’el uria per che Trump vegnia illuminà.
Era ulteriuras persunalitads politicas han gratulà a Trump per sia elecziun.
RR novitads 14:00